ИИН 800306301366

ТАУДАНБЕК Арай Тауданбекқызы,

«Нұрорда» мектеп-лицейінің мектепалды даярлық тобы жетекшісі.

Өскемен қаласы

**ТӘРБИЕШІ БОЛУ – БАҚЫТ**

 Адам бұл өмірдегі өз орнын табу үшін, нақты мақсат қойып, дұрыс таңдаулар жасай алуы қажет. Ол таңдаулар адамның табиғи мінез-құлығына, армандарына және аумалы-төкпелі заман талабына сай болуы тиіс. Соның ең негізгісі мамандық таңдау болып табылады. Мамандық таңдау – әр адамның ең маңызды шешімі, өмір атты соқпақтағы жол серігі. Мен үшін өмірімдегі ең қастерлі де, қасиетті мамандық ол – Тәрбиеші болу. Бұл бағытқа бет бұруыма біріншіден, анамның ұстаздық жолын қуу себеп болса, екіншіден қоғамдағы жауапкершілігі мол, еліміздің ертеңіне қосатын үлесі зор баланы тәрбиелеуде өз үлесімді қосқым келді. Тағдырдың жазуыма, әлде бұл мамандықты таңдағанымның дұрыстығына көз жеткізсін дегені ме, алдымен С.Аманжолов атындағы Шығыс Қазақстан Мемлекеттік университеттің «Қазақ тілі мен әдебиет» және «Бастауыш сыныбы мұғалімі» бөлімдерін аяқтап, ауыл мектебінде бастауыш сыныбы мұғалімі маманы, кейіннен Өскемен қаласында орыс тілді сыныптарда қазақ тілі мұғалімі қызметін атқарып, ұстаздық жолында бір неше жыл қызмет ете жүріп елеулі нәтижелерге жеткізе отырып, отбасы жағдайының талабымен шағын орталықта тәрбиеші болу бағытына бет бұрдым. Тәрбиеші мамандығы сырт көзге оңай болғанымен, осы кәсіпті жете меңгергенде ғана қаншалықты талмай еңбек етуді, шығармашылықты, жан-жақтылықты талап ететінін түсіндім. Тәрбиеші болу ол алдыңдағы көздері жәудіреген, ана құшағында еркелігі қанбаған кішкентай балапандарыңды өз мейіріміңмен жан жылуыңды төге отырып тәрбиелеу екенін аңғардым.

 Қазіргі таңда заманауи талаптарға сай, ата-аналар бала тәрбиесінен гөрі, отбасының материалды жағына көбірек көңіл бөлуіне байланысты баланың өміріндегі тәрбиеші рөлі арта түсуде. Осының барлығын ескеріп, баланың қауіпсіздігін сақтай отырып титтей ғана бүлдіршіннің жүрегінен орын тауып, білім нәріне, жақсы қасиеттерге баулу біздің ең негізгі мақсатымыз. Кей кездері балақайдың өзі бейне бір сыры ашылмаған әлем сияқты, сен оған жақындаған сайын, ол неше түрлі әрекетке, мінез құлыққа басып қиғылық салады.

Әр балақайдың тілін табу үшін, біресе психолог, біресе досы, біресе оның әр түрлі ертегі кейіпкері болып ойнап, секіріп, билеп, шаттана күліп, яғни баламен бала болып, балалық шаққа саяхат жасағандай сезімде боласың. Сол кездері әлгі түлкі бұлаңға басып, әлек салған балақай өз ризашылығын білдіргендей, еркелеп келіп мойныңа асылып құшақтай кеткенде аналық сезіммен рахаттанып өзіңді дүниедегі ең керемет жан сезінеді екенсің! Сол сезімге бөленген кезде өз мамандығымның теңдесі жоқ екеніне көз жеткіземін. Тіпті таңертең күннің аязына тоңып, ұйқысы қанбай көзі мөлдіреп, ата-анасымен қимай қоштасып, жаныңа жүгіріп келіп: «Апай мен сізді сағындым! Мен сізді жақсы көремін!» - дегенде бүкіл отбасылық мәселеңдіде, түнімен жоспар жазып шаршап тұрғаныңды, кейбір ата-аналардың тентек мінезінен алған ренішіңді де ұмытып, бала әлеміне қайта аттанасың. Сөйтіп ата-ана сенімімен, өзіңе бар үмітімен, бала махабатымен, пәк жүрегімен келіп алдыңда отырған бүлдіршіндерге барыңды да, нәріңді де, білгеніңді де үйрету үшін жан жақты ізденіп, өз біліміңді де көтеруге тиістісің. Өйткені тәрбиешіні балалар сан сұрағына жауап таба алатын ақылшысы, кез келген талабын орындай алатын сиқыршысы, ән үйрететін әншісі, ертеңгілігінде қуаныш пен шаттық әкелетін кейіпкері, сырын бөлісетін досы, жабырқаса мейірімін төгетін анасы, тіпті ауырса көмек беретін дәрігері ретінде қабылдайды екен. Осының бәрін басшылыққа ала отырып тәрбиеші ретінде менің ұстанатын ұстанымдарым бар:

- бала өзін өзі қалай қабылдайды, менде солай оны қабылдаймын;

- мен ересек болсамда, баладан үйренерім көп;

- олардың қателігіне түсінушілікпен, сабырлылықпен қараймын;

- баланы тыңдаймын, шешімімен санасамын;

- өз бетімен жұмыс жасауына ықпал етемін;

- жеке тұлға ретінде қалыптасуына өз үлесімді қосамын;

- әрдайым қасынан табылуға тырысамын;

- өз мамандығымды құрметтеймін, кәсіби өсу үшін тырысамын;

Осының барлығын қорыта келе: «Мен мамандықты дұрыс таңдадым ба?- деген сұрақ туындады.

- Мен Тәрбиешімін! Мен бақыттымын! Яғни «Тәрбиеші болу - бақыт» дегім келеді. Өйткені мамандықты сен таңдамайсың, ол сені таңдайды. Қаламаған мамандық сені мүлдем қызықтырмайды, оны тек табыс үшін атқарасың. Ал, осы салада тәрбиеші болу мен үшін үлкен бақыт. Өйткені мен мамандығымды мақтанышпен атқарып келемін, кішкентай бүлдіршіндердің жүрегінен орын табу, ата-ананың да шынайы алғысын алу соның дәлелі. Бала мен бірге ата-анасында бала-бақшаны, шағын орталықты, мектепті, отбасын, туған жерін сыйлап құртметтеуге жетелеймін. Жан-жақты, тәрбиелі, мейірімді, адамгершілік қасиеттерге бай, өзіне сенімді, білімге құмар ұрпақ тәрбелеп шығаруға бар күш-жігерімді жұмсап келемін. Уақыт өткен сайын өз мамандығымның дұрыс таңдалғанына сенімім артып, өзімді бақытты сезінемін! Мүмкін әлде кімдер үшін тәрбиеші болу тек табыс көзі болса, мен үшін бұл менің өмірім, жетістіктерім. «Ұстаздық еткен жалықпас, үйретуден балаға» деп ұлы Абай атамыз айтқандай үнемі жаңалыққа ұмтылып, алдыңғы қатардан көріну және әр тәрбиленушімнің бойынан жылт еткен жақсылықты, талап пен талантты тауып, бұлақтың көзін ашу, биікке жетелеу үшін көп ізденіп, жұмыстар атқаруға тиістімін. Болашақта өз тәрбиеленушілерімді биік белестерден көріп жатсам, сол үшін өзімнің аз да болса үлесім тиіп жатса, мен өзімді бақытты тәрбиеші екеніме тағыда көз жеткіземін.